Slatina (Negotin)

**Slatina** je naselje u Srbiji u opštini Negotin u Borskom okrugu. Prema popisu iz 2002. bilo je 479 stanovnika (prema popisu iz 1991. bilo je 1009 stanovnika).

## Demografija
U naselju Slatina živi 426 punoletnih stanovnika, a prosečna starost stanovništva iznosi 53,7 godina (52,0 kod muškaraca i 55,1 kod žena). U naselju ima 186 domaćinstava, a prosečan broj članova po domaćinstvu je 2,58.

Ovo naselje je u uglavnom naseljeno Srbima (prema popisu iz 2002. godine).

## Podaci iz Istorijskog arhiva

Slatina je ratarsko seosko naselje zbijenog tipa udaljeno 27&nbsp;km severozapadno od Negotina. Smeštena je na prosečno 60 metara nadmorske visine, na obalama Slatinske reke, desne pritoke Dunava. Severna geografska širina naselja je od 44° 24’ 46”, istočna geografska dužina 22° 26’ 55”, a površina atara 1.909 hektara.

Po predanju spada u stara raseljena, pa kasnije obnovljena naselja. Prvi put se pominje u turskim popisima (1530. i 1586. godine) kao naselje sa 32 kuće. Pod nazivom Slafina (Zlatina) navodi se početkom 18. veka (na Langerovoj karti), kao i više puta nakon toga (1736 – 44 kuće, 1846 – 135 kuća i 1866 – 135 kuća). Današnje naselje se deli na dva „kraja“ (Osoje i Prisoje), kao i na više grupa rodbinskih kuća. U periodu između dva svetska rata u njemu su živele sledeće familije: Miješti (slava Petkovica), Giginješti, Gudžicešti, Martinešti i Njenulešti (slava sv. Pavle), Kalanešti i Fusulješti (slave sv. Nikola i Petkovica), Oprešti (slava sv. Đorđe), Ducešti, Boraganešti ili Kutkurićešti (slava Velika Gospojina), Dobrešti (slava Petkovica), Paulješti (slava sv. Arhanđeo), Jenešti i Marinkešti (slava sv. Nikola), Grbicešti (slava sv. Alimpije), Markulešti (slava sv. Arhanđeo), Petraškonji (slava Petkovica), Japurešti (slava Petkovica), Pindičešti (slave Petkovica i sv. Arhanđeo), Dumitraševići ili Radulovići (slava sv. Nikola), Pređešti (slava sv. Pavle), Furulešti (slava sv. Pavle), Nestorešti (slava sv. Nikola), Brndušani (slava Petkovica), Cincari ili Đorđevići (slava sv. Nikola), Jovanovići (slava sv. Nikola) i Jankovići (slava Petkovica).

Zavetina u naselju je četvrtak posle Uskrsa.
Pravoslavni hram u naselju posvećen Svetom ocu Nikolaju (čiji dan je i crkvena slava) izgrađen je 1992. godine. U Slatini je postojala i stara crkva koja se zime 1953. godine (od vremenskih nepogoda) srušila.

Stanovništvo Slatine je pravoslavno a nacionalno se izjašnjava kao srpsko. Samo naselje je antropogeografskim i etnološkim ispitivanjima svrstano u vlaška naselja.
Godine 1921. naselje imalo je 189 kuća i 968 stanovnika, 1948. godine 242 kuća i 1.136 stanovnika, a 2002. godine 278 kuća i 476 stanovnika. Godine 2007. u inostranstvu je iz ovog naselja radilo 379 stanovnika (Austrija, Švedska, Francuska, Nemačka, Švajcarska, Danska).

Osnovna škola u naselju je počela sa radom 1895. godine, dok je školska zgrada napravljena 1928. godine. Školske 2006/2007. godine školu je pohađalo 9 učenika.
Zemljoradnička zadruga u Slatini je osnovana 1898. godine (obnovljena 1945. godine kao Zemljoradničko nabavno-prodajna zadruga). Godine 1963. pripojena je Zemljoradničkoj zadruzi u Mihajlovcu. Seljačka radna zadruga „Novi Život“ je u Slatini radila od 1949. do 1954. godine (prestala je sa radom odlukom skupštine zadrugara). Dom kulture naselje Slatina dobija 1950, električnu rasvetu 1962, a asfaltni put, lokalni vodovod i telefonske veze sa svetom 1985. godine.

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)